NOTA DE FUNDAMENTARE
al proiectului pentru aprobarea Cerințelor de comercializarea amestecurilor de semințe de plante furajere destinate a fi utilizate pentru protecția mediului natural
	1. Denumirea sau numele autorului și, după caz, a/al participanților la elaborarea proiectului actului normativ

	Proiectului pentru aprobarea Cerințelor de comercializarea amestecurilor de semințe de plante furajere destinate a fi utilizate pentru protecția mediului natural, a fost elaborat de Ministerul Agriculturii și Industriei Alimentare

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ
Proiectul hotărârii de Guvern pentru aprobarea Cerințelor de comercializare a amestecurilor de semințe de plante furajere destinate a fi utilizate pentru protecția mediului natural se elaborează în conformitate cu prevederile art. 9, alin. (7) al Legii nr. 68/2013 despre semințe (Monitorul Oficial al Republicii Moldova, 2013, nr. 130-134, art. 417) cu modificările  ulterioare și al art. 2 din Legea 112/2014 pentru ratificarea Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte (Monitorul Oficial al Republicii Moldova, 2014, nr. 185-199, art. 442), cu modificările ulterioare.

	2.2. Descrierea situației actuale și a problemelor care impun intervenția, inclusiv a cadrului normativ acceptabil și a deficiențelor/lacunelor normative
La nivel internațional și european, biodiversitatea floristică și resursele genetice vegetale sunt recunoscute ca elemente esențiale ale patrimoniului natural, cu valoare ecologică, economică și culturală. Convenția privind Diversitatea Biologică (semnată la Rio de Janeiro în 1992 și ratificată de Republica Moldova), Tratatul internațional privind resursele genetice vegetale pentru alimentație și agricultură (FAO, Roma, 2001) și Strategia UE privind biodiversitatea pentru 2030 subliniază necesitatea conservării active a habitatelor naturale și a speciilor de plante asociate.
Directiva-cadru la care se raportează actul transpus – Directiva 66/401/CEE a Consiliului privind comercializarea semințelor de plante furajere – stabilește reguli stricte de certificare și comercializare a semințelor. Cu toate acestea, aplicarea riguroasă a acestor norme la amestecurile de semințe destinate refacerii habitatelor naturale ar fi dificil de conciliat cu obiectivul conservării caracteristicilor ecologice și al diversității biologice specifice habitatelor de origine. Astfel de amestecuri conțin specii și populații locale, colectate direct din habitate cu valoare conservativă, a căror compoziție reflectă structura naturală a vegetației și diversitatea genetică existentă în zona de colectare, nefiind compatibilă cu cerințele de uniformitate și standardizare aplicabile materialului semincer destinat comercializării convenționale. Directiva 2010/60/UE vine tocmai să reglementeze această derogare justificată, instituind un cadru special de înregistrare, control și etichetare, iar prevederile art. 9, alin. (7) din Legea nr. 68/2013 despre semințe, formează temeiul juridic pentru implementarea hotărârii.
Republica Moldova dispune de un fond de arii naturale protejate de stat (FANPS) care acoperă circa 189,4 mii ha, reprezentând aproximativ 5,61% din teritoriul țării, incluzând rezervații științifice, parcuri naționale, monumente ale naturii, rezervații naturale și peisajere. Flora ecosistemelor din țară cuprinde peste 1000 de specii de plante vasculare în păduri, habitatele de stepă și de luncă, adăpostind o biodiversitate remarcabilă, frecvent amenințată de presiunea agricolă, urbanizare și schimbările climatice. Numărul speciilor de plante s-a redus considerabil în ultimii 30-40 de ani, ceea ce impune intervenția în protejarea mediului natural.
Cadrul normativ actual al Republicii Moldova în domeniul semințelor - în special Legea nr. 68/2013 despre semințe reglementează comercializarea semințelor certificate în sens strict comercial, neacoperind situația specifică a amestecurilor de semințe destinate restaurării ecologice și protecției habitatelor naturale. Această lacună normativă împiedică:
1. să obțină semințele din habitatele naturale pentru protecția mediului natural;
2. operatorii economici și instituțiile de cercetare să comercializeze legal amestecuri de semințe colectate din habitatele naturale;
3. autoritățile competente să supravegheze și să controleze în mod adecvat această activitate;
4. Republica Moldova să valorifice potențialul de conservare a biodiversității și să respecte angajamentele de armonizare cu acquis-ul UE.
Sectorul semințelor de plante furajere în Republica Moldova este parte componentă a unui sector agricol mai larg, în care semințele și fructele oleaginoase ocupă locul al treilea în structura exporturilor naționale. Cu toate acestea, sub-sectorul specific al amestecurilor de semințe destinate protecției mediului este în prezent inexistent din punct de vedere comercial înregistrat, tocmai din lipsa cadrului normativ corespunzător. Instituirea acestui cadru va permite un debut organizat al activității, cu respectarea plafonului de 5% din volumul total al amestecurilor de semințe de plante furajere comercializate anual, conform prevederilor Directivei 2010/60/UE.

	3. Obiectivele următoare și soluțiile propuse

	3.1. Principalele prevederi ale proiectului și evidențierea elementelor noi
Proiectul de hotărâre a Guvernului instituie un cadru normativ structurat în opt capitole, destinat reglementării comercializării amestecurilor de semințe de plante furajere utilizate pentru protecția și restaurarea mediului natural. Actul normativ definește noțiunile fundamentale necesare aplicării uniforme a reglementărilor, stabilește condițiile de înregistrare și de identificare a zonei agroclimatice a amestecurilor, precum și cerințele tehnice aplicabile acestora.
Proiectul reglementează procedura de certificare a semințelor, atribuțiile Agenției Naționale pentru Siguranța Alimentelor în procesul de control și monitorizare, condițiile privind compoziția, calitatea și proveniența amestecurilor, precum și restricțiile cantitative aplicabile comercializării acestora. Totodată, sunt instituite cerințe privind sigilarea, ambalarea și etichetarea produselor, precum și obligațiile de raportare ale producătorilor și autorităților competente.
Elementul de noutate al proiectului constă în instituirea unui regim juridic specific pentru amestecurile de semințe destinate restaurării habitatelor naturale, adaptat obiectivelor de conservare a biodiversității și de refacere a ecosistemelor degradate. În acest sens, evaluarea și înregistrarea acestor amestecuri sunt fundamentate pe criterii ecologice privind conservarea și reproducerea compoziției floristice caracteristice habitatelor naturale de referință.

	3.2. Opțiunile alternative analizate și motivele pentru care acestea nu au fost luate în considerare
În contextul celor menționate anterior, se constată că aplicarea unor scenarii alternative, diferite de cele prevăzute în proiectul propus, nu ar genera efectele scontate și nu ar asigura atingerea obiectivului stabilit. În consecință, nu au fost identificate alte modalități viabile de soluționare a problemei definite și descrise mai sus.

	4.  Analiza impactului de reglementare

	4.1. Impactul asupra sectorului public
Implementarea prevederilor proiectului propus nu implică costuri de conformitate finanțate din bugetul de stat.

	4.2. Impactul financiar și argumentarea costurilor estimative
Implementarea prevederilor proiectului propus nu generează costuri suplimentare din bugetul de stat.

	4.3. Impactul asupra sectorului privat
[bookmark: _GoBack]Adoptarea actului normativ va crea oportunități economice noi pentru operatorii economici activi în domeniul producerii și comercializării semințelor, precum și pentru organizațiile neguvernamentale și instituțiile de cercetare cu activitate în domeniul conservării biodiversității. Aceștia vor putea să desfășoare legal activități de colectare, producere și comercializare a amestecurilor de protecție, cu acces pe piețele din Uniunea Europeană datorită compatibilității normative cu Directiva 2010/60/UE.
Costurile de conformare pentru operatorii privați vizează: obținerea certificării de la ANSA, respectarea cerințelor de ambalare și etichetare și comunicarea periodică a datelor de producție. Aceste cerințe sunt proporționale cu obiectivul de interes public urmărit și nu reprezintă bariere excesive la intrarea pe piață. Plafonul cantitativ de 5% din totalul semințelor de plante furajere comercializate asigură că activitatea rămâne la scară gestionabilă în faza de debut a sectorului.

	4.4. Impactul social
Implementarea proiectului va contribui la conservarea biodiversității și la restaurarea habitatelor naturale prin reglementarea comercializării amestecurilor de semințe de plante furajere provenite din zone naturale. Măsura va facilita utilizarea resurselor genetice vegetale locale, va sprijini refacerea ecosistemelor degradate și va consolida capacitatea de adaptare a acestora la schimbările climatice, promovând totodată utilizarea durabilă a patrimoniului vegetal și protecția mediului în conformitate cu standardele Uniunii Europene.
4.4.1 Impactul asupra datelor cu caracter personal
Nu este aplicabil
4.4.2 Impactul asupra echității și egalității de gen
Nu este aplicabil

	4.5. Impactul asupra mediului
Impactul actului normativ asupra mediului este predominant pozitiv. Crearea cadrului legal pentru comercializarea amestecurilor de semințe de plante furajere destinate protecției mediului natural va facilita și va stimula activitățile de restaurare ecologică a habitatelor degradate din ariile protejate și din zonele adiacente. Utilizarea de amestecuri de semințe cu origine locală, adaptate specificului genetic al habitatelor de referință, contribuie la: conservarea diversității genetice a florei autohtone, refacerea structurii și funcționalității ecosistemelor de pajiști și lunci, reducerea riscului de introducere a speciilor alogene sau invazive și menținerea habitatelor pentru polenizatori și alte organisme cu rol ecologic esențial.
Spre deosebire de semințele comerciale obișnuite, amestecurile de protecție sunt selecționate tocmai pentru compatibilitatea ecologică cu habitatele de destinație, ceea ce reduce la minimum riscul de impact negativ asupra mediului. Restricțiile privind speciile interzise (Avena fatua, Avena sterilis, Cuscuta spp.) și limitele stricte pentru speciile buruienoase (Rumex spp.) asigură un nivel înalt de protecție fitosanitară.

	4.6.  Alte impacturi și informații relevante
NU ESTE APLICABIL.

	5. Compatibilitatea proiectului actului normativ cu legislația UE

	Directiva 2010/60/CE a Comisiei din 30 august 2010 de stabilire a anumitor derogări pentru comercializarea amestecurilor de semințe de plante furajere destinate a fi utilizate pentru protecția mediului natural, text cu relevanță pentru SEE. CELEX: 32010L0060, publicat în Jurnalul Oficial al Uniunii Europene L 228 din 31.08.2010, pp. 10-14.
5.1.  Măsuri normative necesare pentru transpunerea actelor juridice ale UE în legislația națională
Proiectul hotărârii de Guvern transpune parțial prevederile Directivei 2010/60/UE a Comisiei din 30 august 2010 de stabilire a anumitor derogări pentru comercializarea amestecurilor de semințe de plante furajere destinate utilizării în scopul conservării mediului natural. Proiectul instituie cadrul normativ necesar pentru certificarea, producerea, comercializarea, monitorizarea și controlul acestor amestecuri de semințe, contribuind la conservarea biodiversității, restaurarea habitatelor naturale și utilizarea durabilă a resurselor genetice vegetale, în conformitate cu standardele Uniunii Europene.
Directiva 2010/60/UE a fost adoptată ca act derogatoriu de la Directiva 66/401/CEE a Consiliului privind comercializarea semințelor de plante furajere. Ea stabilește, pentru prima dată la nivel european, un cadru specific pentru amestecurile de semințe destinate restaurării habitatelor naturale, recunoscând că regulile standard de certificare a semințelor comerciale nu sunt necesare pentru amestecurile recoltate din habitate cu valoare de conservare. Directiva se aplică amestecurilor constituite din specii incluse în Directiva 66/401/CEE și, în plus, din specii care nu sunt plante furajere în sens agricol.
În conformitate cu art. 21 alin. (1) lit. d) și art. 31 alin. (4) din Legea nr. 100/2017 cu privire la actele normative, a fost elaborat tabelul de concordanță anexat la prezentul proiect, care conține informații detaliate privind transpunerea prevederilor Directivei 2010/60/UE a Comisiei din 30 august 2010 de stabilire a anumitor derogări pentru comercializarea amestecurilor de semințe de plante furajere destinate utilizării în scopul conservării mediului natural.
Gradul general de compatibilitate: Parțial compatibil. Toate articolele substantive ale Directivei 2010/60/UE (art. 1-14) sunt transpuse. Divergența rezidă în adaptarea instituțională (referirile la "statele membre" sunt înlocuite cu "ANSA" / "Republica Moldova") și în substituirea referințelor la Directiva 66/401/CEE cu referiri la Legea nr. 68/2013 despre semințe, care constituie actul național echivalent. Aceste adaptări sunt necesare și justificate din punct de vedere tehnico-juridic, neafectând substanța obligațiilor transpuse.

	5.2. Măsuri normative care urmăresc crearea cadrului juridic intern necesar pentru implementarea legislației UE
Prin prezentul proiect se propune transpunerea parțială a prevederilor Directivei 2010/60/UE a Comisiei din 30 august 2010 de stabilire a anumitor derogări pentru comercializarea amestecurilor de semințe de plante furajere destinate utilizării în scopul conservării mediului natural (Text cu relevanță pentru SEE). Proiectul are drept obiect instituirea cadrului normativ național privind certificarea, producerea, comercializarea și controlul acestor amestecuri de semințe, în vederea conservării biodiversității și restaurării habitatelor naturale.
Totodată, actul național transpune art. 1-14 din directiva sus-menționată.

	6. Avizarea și consultarea publică a proiectului actului normativ

	În scopul respectării prevederilor Legii nr. 239/2008 privind transparența în procesul decizional, anunțul privind inițierea elaborării proiectului hotărârii de Guvern poate fi accesat pe portalul web oficial al Ministerului Agriculturii și Industriei Alimentare și pe portalul guvernamental particip.gov.md pe linkul atașat https://particip.gov.md/ro/document/stages/*/16886 
Proiectul va fi transmis spre avizare autorităților și instituțiilor competente, în conformitate cu prevederile art. 32 din Legea nr. 100/2017 cu privire la actele normative.
Informația privind avizele obținute, rezultatele consultării publice și sinteza propunerilor recepționate urmează să fie incluse în prezenta notă de fundamentare după finalizarea etapei de consultare și avizare.

	7. Concluziile expertizelor

	În vederea respectării prevederilor art. 35 din Legea nr. 100/2017 cu privire la actele normative, proiectul va fi prezentat Centrului de Armonizare a Legislației pentru efectuarea expertizei de compatibilitate cu legislația Uniunii Europene.
Conform art. 36 din Legea nr. 100/2017 cu privire la actele normative, proiectul va fi transmis Centrului Național Anticorupție în vederea efectuării expertizei anticorupție.
Potrivit art. 37 din Legea nr. 100/2017 cu privire la actele normative, proiectul va fi transmis Ministerului Justiției pentru realizarea expertizei juridice.

	8. Modul de încorporare a actului în cadrul normativ existent

	Prezentul proiect se încadrează organic în cadrul normativ existent, iar aprobarea acestuia nu va genera, ca urmare, necesitatea amendării altor acte normative.

	9. Măsurile necesare pentru implementarea prevederilor proiectului actului normativ

	Pentru implementarea prevederilor proiectului de hotărâre a Guvernului, v-a fi responsabilă Agenția pentru Siguranța Alimentelor (ANSA).

